**Αιτιολογική έκθεση στις Τροπολογίες – Προσθήκες στο σχέδιο νόμου:**

**«Ενιαίο Σύστημα Κοινωνικής Ασφάλειας – Μεταρρύθμιση Ασφαλιστικού -συνταξιοδοτικού συστήματος**

**Ρυθμίσεις φορολογίας εισοδήματος και τυχερών παιγνίων»**

**Άρθρο 7: Εθνική Σύνταξη**

Με τις προτεινόμενες συμπληρώσεις προσθήκες στο άρθρο 7 διασφαλίζεται: α) ότι κατηγορίες αναπηρίας που δεν συμπεριλαμβάνονται στο π.δ. 169/2007, αλλά έχουν συμπεριληφθεί στο νόμο μεταγενέστερα, όπως άτομα με αιμορροφιλία, δεν θα εξαιρεθούν από την ευνοϊκή ρύθμιση που αναφέρεται στο εν λόγω άρθρο,

β) ότι την Εθνική Σύνταξη θα την πάρουν όλα τα άτομα με αναπηρία με ποσοστό 50%, γιατί η Εθνική Σύνταξη χορηγείται για την κάλυψη αποκλειστικά των βιοτικών αναγκών και ουδεμία σχέση έχει με την κάλυψη των αναγκών αναπηρίας, συνεπώς η βαρύτητα της αναπηρίας δεν πρέπει να παίζει ρόλο στη χορήγησή της

γ) η προστασία της οικογένειας που έχει στην φροντίδα της άτομα με βαριά αναπηρία σε περιόδους οικονομικής κρίσης κατά τις οποίες οι δομές και οι υπηρεσίες υποστήριξης τους βρίσκονται υπό κατάρρευση.

**Άρθρο 9: Προσωρινή σύνταξη**

Με την τροποποίηση που προτείνεται στο άρθρο 9 προβλέπεται η καταβολή της προσωρινής σύνταξης κατ’ απόλυτη προτεραιότητα στους δικαιούχους που είναι άτομα με αναπηρία, με χρόνιες παθήσεις και στους γονείς και νόμιμους κηδεμόνες που προστατεύουν άτομα με αναπηρία, λόγω του ότι αντιμετωπίζουν μεγαλύτερα οικονομικά προβλήματα από τον υπόλοιπο πληθυσμό της χώρας, που απορρέουν από το πρόσθετο κόστος που απαιτείται για την κάλυψη των αναγκών αναπηρίας.

**Άρθρο 10: Οικογενειακή παροχή – επιδόματα τέκνων – προσαύξηση σύνταξης**

Με τη διάταξη που προτείνουμε στο άρθρο 10 επιδιώκεται η στήριξη της οικογένειας που έχει μέλος της άτομο με αναπηρία, σε μια δύσκολη οικονομική περίοδο που ο ρόλος της οικογένειας είναι πολύ σημαντικός για υποστήριξη του παιδιού με αναπηρία.

**Άρθρο 11: Σύνταξη αναπηρίας**

Για την καλύτερη εφαρμογή της διάταξης αυτού του άρθρου που αναφέρεται στη σύσταση Επιτροπής με αντικείμενο την επανεξέταση των υφιστάμενων διατάξεων και τη θέσπιση νέων, ενιαίων κανόνων για όλες τις συντάξεις αναπηρίας, προτείνουμε την επαναδιατύπωσή της, ώστε να μη θιγούν οι ήδη καταβαλλόμενες συντάξεις αναπηρίας και να προστατευτούν οι ευνοϊκές διατάξεις που ισχύουν σήμερα για τους συνταξιούχους με αναπηρία.

Επίσης για να προστατευτούν οι ***ασφαλιστικές παροχές λόγω εργατικού ατυχήματος ή ατυχήματος εκτός εργασίας, συνεχίζουν να καταβάλλονται σύμφωνα με τις ισχύουσες νομοθετικές διατάξεις, έως την επανεξέτασή τους από την Επιτροπή του εν λόγω άρθρου».***

**Άρθρο 12: Σύνταξη λόγω θανάτου**

Η περ. β της παραγράφου 1 θέτει ως προϋπόθεση για τη χορήγηση της σύνταξης θανόντος γονέα στο τέκνο με αναπηρία, η αναπηρία του τέκνου να έχει εκδηλωθεί προ του 24ου έτους της ηλικίας.

Εύλογα δημιουργείται το ερώτημα: **Με ποια λογική ο νομοθέτης θέτει ως προϋπόθεση η αναπηρία να έχει επέλθει προ του 24ου έτους της ηλικίας;** **Εάν η αναπηρία επέλθει μετά το 24ο έτος πως θα προστατευτεί το τέκνο;** Γιατί ο νομοθέτης αγνοεί το γεγονός ότι υπάρχουν βαριές αναπηρίες, οι οποίες εκδηλώνονται μετά το 24ο έτος της ηλικίας όπως τύφλωση, παραπληγία ή βαριές ψυχικές παθήσεις ή χρόνιες παθήσεις;

Ειδικά σε ότι αφορά στις νευροψυχιατρικές παθήσεις, η ανωτέρω προϋπόθεση η οποία ετίθετο και με το ισχύον συνταξιοδοτικό πλαίσιο στερείται λογικής για τους κάτωθι λόγους:

- Εάν η νευροψυχιατρική πάθηση του τέκνου του θανόντος γονέα επιδεινώνεται με το χρόνο και φθάσει σε οξύ σημείο μετά το 24ο έτος της ηλικίας του, τότε χάνει κάθε δικαίωμα στη σύνταξη του γονέα .  
- Εάν ο πάσχων χάσει τους γονείς του μετά το 24ο έτος, θα είναι εξαιρετικά δυσχερής η βεβαίωση από την αρμόδια υγειονομική επιτροπή του Κέντρου Πιστοποίησης Αναπηρίας, ότι η νευροψυχιατρική πάθησή του εμφανίστηκε στο παρελθόν, ενώ η δυσχέρεια αυτή θα ενταθεί σε περίπτωση που ο πάσχων δεν είχε νοσηλευθεί πριν το 24ο έτος της ηλικίας του, με αποτέλεσμα να μην υφίστανται αποδείξεις του χρόνου επελεύσεως της οφειλόμενης σε νευροψυχιατρική πάθηση αναπηρίας.

.  
Σημειώνουμε ότι σε πολλές περιπτώσεις η νευροψυχιατρική πάθηση εκδηλώνεται μετά το 24ο έτος της ηλικίας.

**Άρθρο 15: Χρόνος Ασφάλισης**

Με την διάταξη που προτείνουμε στο παρόν άρθρο θα αποκατασταθούν αδικίες που έχουν υποστεί οι γονείς/αδέλφια/ κηδεμόνες/σύζυγοι ατόμων με αναπηρία, τους οποίους έχουν στην φροντίδα τους. Είναι αδιανόητη η κατάργηση ευνοϊκών συνταξιοδοτικών διατάξεων για εκείνους που έχουν στην φροντίδα τους άτομα με βαριά αναπηρία σε περιόδους οικονομικής κρίσης κατά τις οποίες οι δομές και οι υπηρεσίες υποστήριξης τους βρίσκονται υπό κατάρρευση.

**Άρθρο 20: Απασχόληση συνταξιούχων**

Με τη διάταξη που προτείνουμε στο άρθρο 20 θα συνεχίσουν να ισχύουν οι ευνοϊκές ρυθμίσεις που αφορούν στην απασχόληση των συνταξιούχων που έχουν συνταξιοδοτηθεί με το ν.612/77, ή με το π.δ. 169, καθώς και των συνταξιούχων που λαμβάνουν το εξωιδρυματικό επίδομα, οι οποίες προβλέπουν τη μη αναστολή της καταβολής της σύνταξης εφόσον ο συνταξιούχος εργάζεται.

**Άρθρο 23: Ρυθμίσεις διαφόρων συνταξιοδοτικών θεμάτων**

Με τη διάταξη που προτείνουμε στο άρθρο 23 διασφαλίζεται η συνταξιοδότηση των κωφών βαρηκόων του δημοσίου τομέα στα 30 έτη.

**Άρθρο 27: Εφαρμογή κοινών κανόνων ασφαλισμένων στο δημόσιο και ιδιωτικό τομέα**

Με τις προτεινόμενες συμπληρώσεις προσθήκες στο άρθρο 27 διασφαλίζεται: α) ότι κατηγορίες αναπηρίας που δεν συμπεριλαμβάνονται στο ν.612/1977, αλλά έχουν συμπεριληφθεί στο νόμο μεταγενέστερα, δεν θα εξαιρεθούν από την ευνοϊκή ρύθμιση που αναφέρεται στο εν λόγω άρθρο,

β) ότι την Εθνική Σύνταξη θα την πάρουν όλα τα άτομα με αναπηρία με ποσοστό 50%, γιατί η Εθνική Σύνταξη χορηγείται για την κάλυψη αποκλειστικά των βιοτικών αναγκών και ουδεμία σχέση έχει με την κάλυψη των αναγκών αναπηρίας, συνεπώς η βαρύτητα της αναπηρίας δεν πρέπει να παίζει ρόλο στη χορήγησή της

γ) η προστασία της οικογένειας που έχει στην φροντίδα της άτομα με βαριά αναπηρία σε περιόδους οικονομικής κρίσης κατά τις οποίες οι δομές και οι υπηρεσίες υποστήριξης τους βρίσκονται υπό κατάρρευση.

Επίσης με τις προτεινόμενες ρυθμίσεις στο παρόν άρθρο θα αποκατασταθούν αδικίες που έχουν υποστεί οι συνταξιούχοι αναπηρίας και γήρατος του ιδιωτικού τομέα με την ψήφιση των εφαρμοστικών νόμων του 2ου μνημονίου και συγκεκριμένα με τις διατάξεις του ν. 4093/12 και της Π.Ν.Π. 4111/2013. Επισημαίνουμε ότι με τους ανωτέρω εφαρμοστικούς νόμους του 2ου μνημονίου προβλέφθηκε η εξαίρεση των συνταξιούχων ατόμων με αναπηρία του δημόσιου τομέα από τις μειώσεις του ύψους των συντάξεων. Σε αυτή την κατεύθυνση προτείνεται και η επαναχορήγηση δώρων και εορτών αδείας σε όλους τους συνταξιούχους αναπηρίας/γήρατος/θανάτου του ιδιωτικού τομέα που έχουν συνταξιοδοτηθεί για λόγους αναπηρίας.

**Άρθρο 28: Ανταποδοτική σύνταξη**

Με τη διάταξη που προτείνουμε στο άρθρο 28, η θετική διάταξη της παρ. 2α του άρθρου 8 του παρόντος νομοσχεδίου, σύμφωνα με την οποία, σε όσους συνταξιοδοτούνται με τις προϋποθέσεις των διατάξεων του π.δ. 169/2007, λαμβάνεται υπόψη ο μέσος όρος των μηνιαίων αποδοχών του ασφαλισμένου κατά τη διάρκεια της ασφάλισής του προκειμένου να υπολογιστεί το ποσοστό αναπλήρωσης των 35 ετών, θα ισχύσει αντίστοιχα και για όσους συνταξιοδοτούνται με τις διατάξεις του ν. 612/77, γιατί διαφορετικά η μείωση του ποσοστού στην αναπλήρωση θα δημιουργήσει συντάξεις δύο ταχυτήτων.

**Άρθρο 29: Προσωρινή σύνταξη**

Με τη διάταξη που προτείνουμε στο άρθρο 29 θα καταβάλλεται η προσωρινή σύνταξη κατ’ απόλυτη προτεραιότητα στους δικαιούχους που είναι άτομα με αναπηρία, με χρόνιες παθήσεις και στους γονείς και νόμιμους κηδεμόνες που προστατεύουν άτομα με αναπηρία, λόγω του ότι έχουν να αντιμετωπίσουν το συνεχώς αυξανόμενο κόστος που απαιτείται για την κάλυψη των αναγκών της αναπηρίας τους και δεν έχουν τη δυνατότητα αυτοσυντήρησής τους.

**Άρθρο 31: Ασφαλιστικές παροχές λόγω εργατικού ατυχήματος ή ατυχήματος εκτός εργασίας.**

Με τη διάταξη που προτείνουμε θα συνεχίσουν οι ασφαλιστικές παροχές λόγω εργατικού ατυχήματος ή ατυχήματος εκτός εργασίας, να καταβάλλονται σύμφωνα με τις ισχύουσες νομοθετικές διατάξεις, έως την επανεξέτασή τους από την Επιτροπή του άρθρου 11, για την προστασία των δικαιούχων.

**Άρθρο 35: Εφάπαξ παροχή**

Με τη διάταξη που προτείνουμε στο άρθρο 35 θα καταβάλλεται η εφάπαξ παροχή κατ’ απόλυτη προτεραιότητα στους δικαιούχους που είναι άτομα με αναπηρία, με χρόνιες παθήσεις και στους γονείς και νόμιμους κηδεμόνες που προστατεύουν άτομα με αναπηρία, λόγω του ότι έχουν να αντιμετωπίσουν το συνεχώς αυξανόμενο κόστος που απαιτείται για την κάλυψη των αναγκών της αναπηρίας τους και δεν έχουν τη δυνατότητα αυτοσυντήρησής τους.

**Άρθρο 44: Εισφορές υγειονομικές περίθαλψης συνταξιούχων**

Με τη διάταξη που προτείνουμε στο άρθρο 44, όσοι συνταξιοδοτούνται με βάση τις διατάξεις του ν. 612/77 ή με τις διατάξεις του π.δ. 169/2007 θα καταβάλουν ασφάλιση ασθενείας από ένα ταμείο.

**Άρθρο 80: Διοίκηση του Ε.Τ.Ε.Α.Ε.Π.**

Με τη διάταξη που προτείνουμε θα εξασφαλιστεί η συμμετοχή εκπροσώπου της Ε.Σ.Α.μεΑ. στο Δ.Σ. του Ε.Τ.Ε.Α.Ε.Π.

**Άρθρο 92: Επίδομα Κοινωνικής Αλληλεγγύης Συνταξιούχων (ΕΚΑΣ)**

Με τη διάταξη που προτείνουμε στο άρθρο 92 εναρμονίζεται η ρύθμιση που αφορά στην εξαίρεση των επιδομάτων αναπηρίας από τον υπολογισμό του εισοδήματος για τη χορήγηση του ΕΚΑΣ, με την ανάλογη ρύθμιση των άρθρων 13 και 96.

**Άρθρο 93:** **Επίδομα Κοινωνικής Αλληλεγγύης Ανασφαλίστων Υπερήλικων.**

Με τη διάταξη που προτείνουμε στο άρθρο 93 εναρμονίζεται η ρύθμιση που αφορά στην εξαίρεση των επιδομάτων αναπηρίας από τον υπολογισμό του εισοδήματος για τη χορήγηση του επιδόματος κοινωνικής αλληλεγγύης ανασφαλίστων υπερηλίκων, με τη ρύθμιση των άρθρων 13 και 96.

**Άρθρο 96: Παροχές ΕΤΕΑΕΠ – Αναπροσαρμογή καταβαλλόμενων συντάξεων.**

Το συγκεκριμένο άρθρο υποκρύπτει μείωση των επικουρικών συντάξεων, γι’ αυτό με τη διάταξη που προτείνουμε θα διασφαλιστεί ότι εξαιρούνται από τις μειώσεις της κύριας και επικουρικής σύνταξης, τα άτομα με αναπηρία ή χρόνια πάθηση και οι γονείς ή νόμιμοι κηδεμόνες που προστατεύουν άτομα με αναπηρία με ποσοστό αναπηρίας 67%, σε μία περίοδο έντονης οικονομικής κρίσης.